借書一首別薛子長
作者：陳傅良
朝代：宋

paragraphs: 山阿著柴扉，陋甚誰盤桓。
美人此何求，鉅竹數十竿。
日閲書百篇，尚覺日力寬。
欲從我借書，我書何足觀。
辛勤抱遺經，及此鬢髮班。
一語未領會，累日不自安。
雖更聖人手，亦恐衆說謾。
况復秦漢下，曾莫脩與刪。
致之獲麟前，存者今若干。
我無以裁之，望洋久空嘆。
羨君方盛年，恣意涉浩漫。
又聞書少多，不繫學缺完。
讀書固匪易，用書良獨難。
昨來荷堤上，嘗試及孟韓。
此話如涓埃，此道如丘山。